SDP:n Antti Rinne ja Antti Lindtman ihmettelevät hallituspuolueiden toimintaa.

Pääministeri Juha Sipilän (kesk.) kannattaisi avoimesti kertoa hallituksen muodostamisesta ja keskusteluista perussuomalaisten hajoamisesta, kehottavat SDP:n puheenjohtaja Antti Rinne ja puolueen eduskuntaryhmän puheenjohtaja Antti Lindtman.

–En ymmärrä, mitä salattavaa tässä on. Tässä syntyy nyt kuva, että on tapahtunut erilaisia ihmeellisyyksiä, jotka olisi voitu välttää sillä, että olisi heti kerrottu asiat niin kuin ne ovat, sanoo Rinne.

Aamulehti ja Iltalehti paljastivat torstaina, että perussuomalaisten entisen puheenjohtajan Timo Soinin valtiosihteeri Samuli Virtanen oli käynyt pääministerin virka-asunnolla Kesärannassa samana sunnuntaina, kun perussuomalaisten puoluekokous päättyi. Hänet vietiin Kesärannasta ulos auton takakontissa.

–Se herättää paljon kysymyksiä nyt, että mitä tässä oikein on tapahtunut. Eduskunnassa on kiistetty, että ylipäätään mitään olisi ollut tiedossa ja sitten kuitenkin jostain syystä valtiosihteeri katsoo tarpeelliseksi lähteä pääministerin virka-asunnolta pois takakontissa. Siis mikäli julkisuudessa olevat tiedot pitävät paikkansa, sanoo Rinne.

Tiedot vahvisti sinisten kansanedustaja ja eduskuntaryhmän varapuheenjohtaja Tiina Elovaara. Lue myös: Kansanedustaja myöntää Soinin valtiosihteerin piilottelun: ”Auton peräkontissa saa matkustaa”

Pääministeri Sipilä joutui kesäkuussa vastaamaan Lindtmanin kysymykseen, oliko hallituksesta keskusteltu perussuomalaisten hajoamisesta ja hallituksen muodostamisesta perussuomalaisista irtautuvan ryhmän kanssa. Sipilä kiisti tienneensä asiasta mitään ennen viikonloppua.

Lue myös: Näin valehtelusta syytetty Juha Sipilä tarkalleen sanoi 19.6.2017

–Kyllähän tässä näyttää siltä, että joka päivä paljastuu uusia mitä kummallisempia käänteitä. Yleinen perussääntö politiikassa on se, että avoimuudesta kannattaisi pitää kiinni itse oma-aloitteisesti, eikä niin että tiedot tihkuvat julkisuuteen tipotellen, Lindtman sanoo Uudelle Suomelle nyt.

Ovatko jälkikäteen paljastuneet tiedot sellaisia, että ne osoittaisivat, että pääministeri ei kertonut aivan koko totuutta eduskunnassa kesäkuussa?

–Ehkä olisi paikallaan, että pääministeri avoimesti kertoisi kaikki ne vaiheet, joita tässä tapahtui. Kyllä tämä koko kuva vahvistaa sen, että tässähän olisi kaikkein järkevintä olisi ollut käydä hallitusneuvottelut. Se olisi ollut pelisääntöjen ja avoimuuden kannalta paras vaihtoehto, Lindtman toteaa.

Tätä mieltä on myös Rinne, vaikka myöntääkin, että se olisi hyvin voinut johtaa samaan lopputulokseen kuin mihin nyt päädyttiin. Hän kuitenkin painottaa, että kansalaisten olisi tällöin ollut helpompi ymmärtää, mitä tapahtui.

Takakonttijupakka on saanut Rinteen myös pohtimaan, onko Sipilän pussissa pelkästään puhtaita jauhoja.

–En minä oikein ymmärrä, miksi tällä tavalla pitäisi toimia, jos on kaikki puhtaat jauhot pussissa, Rinne toteaa.

–Ei minulla ainakaan ole tapana matkustella peräkontissa, hän jatkaa.

LUE LISÄÄ:

Näin valehtelusta syytetty Juha Sipilä tarkalleen sanoi 19.6.2017

Orpo paljastuskirjan jälkeen: ”Käynnistin prosessin ennen PS:n puoluekokousta”

Sipilä kiistää valehdelleensa – Halla-aho väläytti heti erokorttia

Uutuuskirja: Juha Sipilän lento Turkuun oli näytöstä – ei kertonut totuutta eduskunnassa

Juha Sipilä vastasi kovasanaisesti epäilyihin B-suunnitelmasta: ”Täyttä mielikuvitusta”

Timo Soinin valtiosihteeri: Lähetin Sipilälle tekstiviestin ja puhuin kahdesti – ei ollut salaliittoa